詛蚊
作者：賀鑄
朝代：宋

paragraphs: 公舍踞陰溝，維蚊得所在。
朝昕滅聲迹，曛暮相期會。
挾是黨與繁，豈資軀力大。
饑心過狼貪，毒喙甚蜂蠆。
侜張巧中人，勇悍將何奈。
貧無綃葛裯，拙計燃蕭艾。
徒自取熏蒸，舉家更嚏咳。
烟銷尚鼓箑，夜久禦益懈。
坦腹恣交攻，煩癢如搔疥。
神疲復夢悸，少不容清快。
如何造物工，種此生民害。
安得長風驅，投諸四荒外。
斷之嚴霜誅，併命不可貸。
醜類儻一遺，餘孽行當再。